טים קליינדינסט

טים קליינדינסט (בגרמנית: Tim Kleindienst, נולד ב-31 באוגוסט 1995 ביוטרבוג שבגרמניה) הוא כדורגלן גרמני המשחק בבורוסיה מנשנגלדבך ובנבחרת גרמניה בעמדת החלוץ. קליינדינסט שיחק כנער באנרגי קוטבוס, ובשנת 2013 החל לשחק בקבוצת הבוגרים של המועדון ששיחקה אז בבונדסליגה השנייה. עם זאת, רק בעונת 2014/15 החל לשחק בקביעות, כשהקבוצה כבר שיחקה בליגה הגרמנית השלישית. קליינדינסט הבקיע בעונה זו 13 שערי ליגה, וסיים עם הקבוצה במקום השביעי. בזכות הצלחתו באנרגי קוטבוס, חתם קליינדינסט בקיץ 2015 בפרייבורג ששיחקה אז בבונדסליגה השנייה. קליינדינסט שיחק בעונת 2015/16 הן בקבוצה הבכירה והן בקבוצת המילואים. קליינדינסט ופרייבורג עלו באותה עונה לבונדסליגה מהמקום הראשון, אך קליינדינסט הושאל בקיץ 2016 לעונה אחת לפ.צ. היידנהיים ששיחקה אז בבונדסליגה השנייה. בעונת 2016/17 קליינדינסט הבקיע עבור היידנהיים 7 שערי ליגה, וסיים עמה במקום השישי בליגה. בתום עונת ההשאלה חזר קליינדינסט לפרייבורג, ובעונת 2017/18 החל לשחק בהרכב, וערך 22 הופעות בבונדסליגה, בהן הבקיע 2 שערים, וסיים עם הקבוצה במקום ה-15. בעונת 2018/19 איבד קליינדינסט את מקומו בהרכב, וערך הופעות ספורות, הן בקבוצה הבכירה של פרייבורג והן בקבוצת המילואים. את עונת 2019/20 פתח קליינדינסט בפרייבורג, אך בסיום חלון ההעברות של הקיץ, חזר לקבוצתו הקודמת, פ.צ. היידנהיים, ששיחקה אז בבונדסליגה השנייה. בעונה זו רשם קליינדינסט הצלחה גדולה, כשהבקיע 14 שערי ליגה, וסייע לקבוצתו לסיים במקום השלישי, המוביל למשחקי מבחן על הזכות לשחק בבונדסליגה. קליינדינסט והיידנהיים פגשו במשחקים אלה את ורדר ברמן שסיימה במקום ה-16 בבונדסליגה. המשחק הראשון הסתיים בתיקו 0-0. במשחק הגומלין, שנערך בביתה של היידנהיים, ברמן הובילה 1-0, וקליינדינסט הבקיע שער שוויון בדקה ה-85. ברמן החזירה לעצמה את היתרון בתוספת הזמן, וקליינדינסט השווה שוב, והמשחק הסתיים בתיקו 2-2, שלא הספיק לקליינדינסט והיידנהיים עקב חוק שערי החוץ, והם נשארו בבונדסליגה השנייה. בקיץ 2020 עבר קליינדינסט לגנט מליגת העל הבלגית, תמורת סכום בלתי ידוע. קליינדינסט שיחק בגנט חצי עונה, בה הבקיע שער אחד בלבד, ובחצי העונה השני הושאל לקבוצתו הקודמת פ.צ. היידנהיים, ועד לסיום עונת 2020/21 הבקיע 11 שערי ליגה, וסיים עם קבוצתו במקום השישי בבונדסליגה השנייה. ביולי 2021 קליינדינסט חתם בהיידנהיים על חוזה ארוך טווח, ובעונת 2021/22 הבקיע 10 שערי ליגה, וסיים שוב עם קבוצתו במקום השישי בליגה. בעונת 2022/23 רשם קליינדינסט עונה מצוינת הן מבחינה אישית והן מבחינה קבוצתית, כשהבקיע 25 שערי ליגה, סיים את העונה כמלך השערים, וסיים עם קבוצתו במקום הראשון בבונדסליגה השנייה, ועלה עמה לראשונה בהיסטוריה לבונדסליגה. בעונת 2023/24 קליינדינסט המשיך להציג יכולת מצוינת גם בבונדסליגה, כשהבקיע 12 שערי ליגה וסיים עם קבוצתו במקום השמיני המפתיע. באפריל 2024 אף הבקיע צמד בניצחון 3-2 על באיירן מינכן במשחק שהיה ההפסד הראשון של באיירן מינכן לעולה חדשה לבונדסליגה מאז שנת 2000. בקיץ 2024 עבר קליינדינסט לבורוסיה מנשנגלדבך. את שערו הראשון בקבוצה הבקיע במחזור הפתיחה של עונת 2024/25, בהפסד 3-2 לאלופה באייר לברקוזן. קליינדינסט היה חלק מנבחרת גרמניה עד גיל 20, ערך בשורותיה 10 הופעות, והשתתף עמה באליפות העולם עד גיל 20 שנערכה בשנת 2015 בניו זילנד, בה הודחה גרמניה ברבע הגמר על ידי הנבחרת המקבילה של מאלי. באוקטובר 2024 זומן קליינדינסט לראשונה לסגל נבחרת גרמניה הבוגרת, למשחקים במסגרת ליגת האומות של אופ"א מול נבחרות בוסניה והולנד.במשחק מול בוסניה, בו ניצחה גרמניה בתוצאה 2-1, פתח קליינדינסט בהרכב ושיחק 90 דקות בהופעת הבכורה שלו במדים הלאומיים. עם פרייבורג: אליפות הבונדסליגה השנייה: 2015/16 עם פ.צ. היידנהיים: אליפות הבונדסליגה השנייה: 2022/23 תארים אישיים: מלך השערים של הבונדסליגה השנייה: 2022/23 מדיה וקבצים בנושא טים קליינדינסט בוויקישיתוף טים קליינדינסט, ברשת החברתית אינסטגרם טים קליינדינסט, באתר Transfermarkt טים קליינדינסט, באתר Fussballdaten.de (בגרמנית) טים קליינדינסט, באתר Soccerway טים קליינדינסט, באתר WorldFootball.net טים קליינדינסט, באתר FootballDatabase.eu